***Монгол Улсын Их Хурлын 2013 оны намрын ээлжит чуулганы***

***Аюулгүй байдал, гадаад бодлогын байнгын хорооны***

***11 дүгээр сарын 6-ны өдөр /Лхагва гараг/-ийн***

***хуралдааны гар тэмдэглэл***

Улсын Их Хурлын гишүүн, Байнгын хорооны дарга Ц.Цолмон ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 11 гишүүн ирж, 57.8 хувийн ирцтэйгээр хуралдаан 15 цаг 25 минутад Төрийн ордны “А” танхимд эхлэв.

*Чөлөөтэй: О.Баасанхүү, Д.Бат-Эрдэнэ, Д.Ганбат;*

*Тасалсан: Р.Амаржаргал, Х.Баттулга, Р.Гончигдорж, С.Оюун, Л.Цог.*

***Нэг. Монгол Улсын 2014 оны төсвийн тухай, Нийгмийн даатгалын сангийн 2014 оны төсвийн тухай, Хүний хөгжил сангийн 2014 оны төсвийн тухай хуулийн төслүүд*** */хоёр дахь хэлэлцүүлэг/.*

Хэлэлцэж буй асуудалтай холбогдуулан Гадаад харилцааны дэд сайд Д.Ганхуяг, тус яамны Санхүү хөрөнгө, оруулалтын хэлтсийн дарга Д.Мөнхцэцэг, Батлан хамгаалах яамны Зэвсэгт хүчний жанжин штабын Төрийн нарийн бичгийн дарга Б.Болдбаатар, Зэвсэгт хүчний жанжин штабын дарга Ц.Бямбажав, Санхүү, хөрөнгө оруулалтын хэлтсийн дарга Х.Батсүх, Хөрөнгө оруулалтын хэлтсийн дарга Х.Ганбат, Тагнуулын ерөнхий газрын дарга Б.Ариунсан, Төрийн тусгай хамгаалалтын газрын дарга Ж.Наранбаатар, Санхүү, хөрөнгө оруулалт, хангамжийн газрын орлогч дарга Д.Даваасүрэн, Төрийн тусгай хамгаалалтын газрын Санхүүгийн албаны дарга А.Түвшин, Цөмийн энергийн газрын дарга Н.Тэгшбаяр, Цөмийн болон цацрагийн хяналтын газрын дарга Г.Манлайжав, Төрийн захиргааны удирдлагын газрын даргын үүрэг гүйцэтгэгч Ё.Отгонсүрэн, ахлах нягтлан бодогч С.Оюунцэцэг, Онцгой байдлын ерөнхий газрын дарга Т.Дуламдорж, Санхүү, ар талын газрын дарга М.Энх-Амар, мөн газрын төсвийн асуудал хариуцсан ахлах мэргэжилтэн Т.Мөнхдорж, Санхүү аж ахуйн хэлтсийн дарга Т.Түмэндэмбэрэл, Сангийн яамны Төсвийн бодлогын газрын дарга Ж.Ганбат, Нэгтгэлийн хэлтсийн дарга Б.Доржсэмбэд, Орлогын хэлтсийн дарга Э.Батбаяр, Зарлагын хэлтсийн мэргэжилтэн н.Одонтуяа, Улсын Их Хурлын Аюулгүй байдал, гадаад бодлогын байнгын хорооны ажлын албаны ахлах зөвлөх Ч.Сосорбарам, референт П.Туяа нар байлцав.

Хуулийн төслийн талаар Улсын Их Хурлын гишүүн Ж.Энхбаяр, С.Батболд нарын тавьсан асуултад Байнгын хорооны дарга Ц.Цолмон, ажлын хэсгээс Гадаад харилцааны дэд сайд Д.Ганхуяг, Б.Ариунсан нар хариулж, тайлбар хийв.

Улсын Их Хурлын гишүүн З.Энхболд, Ж.Энхбаяр нар санал хэлэв.

*Гишүүдийн гаргасан зарчмын зөрүүтэй саналуудаар санал хураалт явуулав.*

**Ц.Цолмон:** -1. Улсын Их Хурлын гишүүн Л.Цог, С.Одонтуяа, Б.Болор, Р.Амаржаргал, Б.Бурмаа, Ж.Батзандан, Н.Батцэрэг, Ё.Отгонбаяр, Л.Эрдэнэчимэг нарын гаргасан, Монгол Улсын 2014 оны төсвийн тухай хуулийн хавсралт “Монгол Улсын төсвийн хөрөнгөөр 2014 онд хэрэгжүүлэх хөрөнгө оруулалтын төсөл, арга хэмжээ, барилга байгууламжийн жагсаалт”-ын Гадаад харилцааны сайдын багцын хөрөнгө оруулалтад 2014-2015 онд хэрэгжүүлэх 8,000.0 сая төгрөгийн төсөвт өртөгтэй Улаанбаатар дахь Европын холбооны элчин сайдын яамны барилгын ажлыг 2014 онд санхүүжүүлэх 4,500.0 сая төгрөгийг нэмэх.

Зөвшөөрсөн 5

Татгалзсан 6

Бүгд 11

Гишүүдийн олонхын саналаар дэмжигдсэнгүй.

2. Улсын Их Хурлын гишүүн Д.Дэмбэрэлийн Монгол Улсын 2014 оны төсвийн тухай хуулийн төслийн хавсралт “Монгол Улсын төсвийн хөрөнгөөр 2014 онд хэрэгжүүлэх хөрөнгө оруулалтын төсөл, арга хэмжээ, барилга байгууламжийн жагсаалт”-ын XV.1.1.12-д Аврах гал унтраах ангийн барилга /Улаанбаатар, Багахангай дүүрэг/ 500.0 сая гэснийг Монгол Улсын 2013 оны төсвийн тухай хуульд өөрчлөлт оруулах тухай хуулиар хассан 750.0 сая төгрөгийг нэмж, 1250.0 сая төгрөг болгох гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 4

Бүгд 11

Гишүүдийн олонхын саналаар дэмжигдлээ.

3. Улсын Их Хурлын гишүүн Р.Бурмаагийн гаргасан, Монгол Улсын 2014 оны төсвийн тухай хуулийн төслийн хавсралт “Монгол Улсын төсвийн хөрөнгөөр 2014 онд хэрэгжүүлэх хөрөнгө оруулалтын төсөл, арга хэмжээ, барилга байгууламжийн жагсаалт”-ын XYIII дугаар хэсэг буюу Гадаад харилцааны сайдын багцад “Берлин дэх ЭСЯ-нд байр худалдан авсны үлдэгдэл төлбөрт 550.0 сая төгрөг” гэж нэмэх гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 1

Бүгд 11

Гишүүдийн олонхын саналаар дэмжигдлээ.

4. Улсын Их Хурлын гишүүн Ё.Отгонбаяр, Ж.Энхбаяр, С.Батболд, Д.Дэмбэрэл нарыг гаргасан, Монгол Улсын 2014 оны төсвийн тухай хуулийн төслийн хавсралт “Монгол Улсын төсвийн хөрөнгөөр 2014 онд хэрэгжүүлэх хөрөнгө оруулалтын төсөл, арга хэмжээ, барилга байгууламжийн жагсаалт”-ын XXII.1.1-д Цэргийн албан хаагчдын албан тушаалын 63 айлын орон сууц /Улаанбаатар, Баянзүрх дүүрэг/ 921.2 сая гэснийг 685.0 сая төгрөгөөр нэмэгдүүлж 1606.2 сая” болгох гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 4

Бүгд 11

Гишүүдийн олонхын саналаар дэмжигдлээ.

4. Улсын Их Хурлын гишүүн З.Энхболдын гаргасан, Монгол Улсын 2014 оны төсвийн тухай хуулийн төслийн хавсралт “Монгол Улсын төсвийн хөрөнгөөр 2014 онд хэрэгжүүлэх хөрөнгө оруулалтын төсөл, арга хэмжээ, барилга байгууламжийн жагсаалт”-ын XXII дугаар хэсэг буюу Батлан хамгаалахын сайдын багцад Завхан аймгийн Улиастай суманд байрлах Зэвсэгт хүчний 325 дугаар ангийн албан тушаалын 24 айлын орон сууцыг барихад 1,200.0 сая төгрөгийг нэмэх гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 1

Бүгд 11

Гишүүдийн олонхын саналаар дэмжигдлээ.

5. Улсын Их Хурлын гишүүн Ё.Отгонбаярын гаргасан, Монгол Улсын 2014 оны төсвийн тухай хуулийн төслийн 5 дугаар зүйлийн 17 дахь хэсгийн Монгол Улсын Шадар сайдын багцын урсгал зардалд Онцгой байдлын ерөнхий газрын гал түймэртэй тэмцэх сайн дурын нэгжүүдийг байгуулах сургалтын зардал 500.0 сая төгрөг нэмэх гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 4

Бүгд 11

Гишүүдийн олонхын саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Дэмбэрэл Төсвийн байнгын хороонд танилцуулахаар тогтов.

***Хуралдаан 17 цаг 35 минутад өндөрлөв.***

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Ц.ЦОЛМОН

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**УЛСЫН ИХ ХУРЛЫН 2013 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**11 ДҮГЭЭР САРЫН 6-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

Хуралдаанд ирсэн гишүүдийн амар амгаланг айлтгая. Өнөөдрийн хуралдаанаараа Монгол Улсын 2014 оны төсвийн тухай, Нийгмийн даатгалын сангийн 2014 оны төсвийн тухай, Хүний хөгжил сангийн 2014 оны төсвийн тухай хуулийн төслүүдийн хоёр дахь хэлэлцүүлгийг хийнэ.

Хэлэлцэх асуудлаа батлах уу.

Саналтай гишүүд байна уу. Алга байна. Хэлэлцэх асуудлаа баталлаа.

Ажлын хэсгийг танилцуулъя. Гадаад харилцааны яамнаас Ганхуяг дэд сайд, Мөнхцэцэг Санхүү хөрөнгө оруулалтын хэлтсийн дарга, Батлан хамгаалах яам зэвсэгт хүчний жанжин штабаас Болдбаатар Төрийн нарийн бичгийн дарга. Бямбажав Зэвсэгт хүчний жанжин штабын дарга, Батсүх Санхүү хөрөнгө оруулалтын хэлтсийн дарга, Ганбат Зэвсэгт хүчний жанжин штабын хөрөнгө оруулалтын хэлтсийн дарга, Тагнуулын ерөнхий газраас Ариунсан дарга, Наранбаатар төрийн тусгай хамгаалалтын газрын дарга, Даваасүрэн санхүү хөрөнгө оруулалт, хангамжийн газрын орлогч дарга, Түвшин Төрийн тусгай хамгаалалтын газрын санхүүгийн албаны дарга, Цөмийн энергийн газраас Тэгшбаяр дарга, Манлайжав цөмийн болон цацрагийн хяналтын газрын дарга, Отгонсүрэн Төрийн захиргааны удирдлагын газрын даргын үүрэг гүйцэтгэгч, Оюунцэцэг ахлах нягтлан бодогч, Түмэндэмбэрэл Санхүү, аж ахуй үйлчилгээний хэлтсийн дарга, Онцгой байдлын газраас Дуламдорж дарга, Энх-Амар Санхүү, ар талын газрын дарга, Мөнхдорж Санхүү ар талын газрын төсвийн асуудал хариуцсан ахлах мэргэжилтэн. Сангийн яамнаас Ганбат төсвийн бодлогын газрын дарга, Доржсэмбэд Нэгтгэлийн хэлтсийн дарга, Батбаяр Орлогын хэлтсийн дарга, Баярмаа мэргэжилтэн, Одонтуяа Зарлагын хэлтсийн мэргэжилтэн ийм ажлын хэсэг байна.

Тэгэхээр хуулийн төслүүдтэй холбогдуулан манай Байнгын хорооны гишүүдээс ажлын хэсгээс асууж тодруулах зүйл байна уу, асуулттай гишүүд байна уу.

Асуулт байхгүй байна. Санал хэлэх гишүүд байна уу. За Одонтуяа гишүүн, Бурмаа гишүүн, Дэмбэрэл гишүүн, Энхбаяр гишүүн.

**С.Одонтуяа:** -Болд гишүүн өөрөө байхгүй байгаа учраас намайг энэ саналын томьёоллыг танилцуулж өгөөч гэсэн юм. Саналын томьёоллыг нь уншаад танилцуулчихья.

Монгол Улсын 2014 оны төсвийн тухай хуульд Монгол Улсын төсвийн хөрөнгөөр 2014 онд санхүүжүүлэх хөрөнгө оруулалтын төсөл арга хэмжээ барилга байгууламжийн жагсаалтын 18.1.2 дугаарт Гадаад харилцааны сайдын багцын хөрөнгө оруулалтад 2014-2015 онд хэрэгжүүлэх 8 тэрбум төгрөгийн төсөвт өртөгтэй Улаанбаатар дахь Европын холбооны Элчин сайдын яамдын барилга гэж нэмэх. 2014 онд 4.5 тэрбум төгрөгийг санхүүжүүлэхээр нэмж тусгах ингээд 13 нэр бүхий одоо парламентын бүлгийн дарга, дэд дарга гарын үсэг зурсан энэ саналыг Байнгын хороонд уншиж танилцуулаарай гэсэн асуулт байвал энд холбогдолтой хариулах хүн байгаа.

**Э.Энхбаяр:** -Асуулт байна.

**Ц.Цолмон:** -Энхбаяр гишүүн асууя.

**Ж.Энхбаяр:** -Хүн нь гараад явчих юм. Засгийн газрын оруулсан саналаас өөрөөр, Засгийн газрын гишүүн нь ямар санал оруулж ирээд байгаа юм би тэрийг ойлгохгүй л байна. Өргөн барьсан Засгийн газрын төслөөсөө өөр саналыг Засгийн газрын гишүүн нь оруулж ирээд байна вэ гэж. Наад төсөв чинь өөрөө задрах аюултай шүү дээ. Нөгөө Засгийн газрын нэгдмэл асуудал хаана байгаа юм энэ дээр хариулт өгөөч.

**Ц.Цолмон :** -За яамнаас хариулах уу.

**Д.Ганхуяг:** -Гадаад харилцааны яамны дэд сайд Ганхуяг. Тэгэхээр энэ асуудал өмнө нь бол Засгийн газар дээр яригдаад ер нь орхигдсон юм билээ. Манай сайд холбогдох гишүүдтэй ярилцаад нэмж тусгуулах ямар боломж байна. Байнгын хороон дээр, Байнгын хорооны гишүүдэд танилцуулж дэмжлэг саналыг нь авах талаар одоо надад чиглэл өгчихөөд явсан. Үндсэндээ энэ дагуу танилцуулж байгаа юм.

**Ж.Энхбаяр:** -Тэгээд Засгийн газрын албан ёсны санал гэж үзэх үү. Та тэгж хэлчих шиг боллоо.

**Д.Ганхуяг:** -Энэ бол Засгийн газрын албан ёсны санал биш. Энэ бол гишүүдээс гарч байгаа санал.

**Ц.Цолмон:** -Энэ бол юу юм байна л даа. Сая Болд сайдын юу гээд танилцуулчих шиг болсон. Болд сайдын санал биш Улсын Их Хурлын гишүүдийн санал юм байна. Гишүүд нь Цог, Одонтуяа, Болор ингээд арван хэдэн гишүүн байна. Энд бол Болд гэж байхгүй юм байна. Сая Одонтуяа гишүүн танилцуулахдаа буруу танилцуулсан байна.

**С.Батболд:** -Энэ жил ер нь ирэх оны төсөвт Элчин сайдын яам билүү өмнө яригдаж байсан зүйлүүд орсон байгаа юу. Худалдаж авах юм уу шинээр хөрөнгө оруулалт, шинээр Элчин сайдын яам байгуулахтай холбоотой тэр асуудлууд бүрэн дүүрэн тусгагдсан байгаа юу. Гадаад яамнаас эсвэл одоо орхигдсон байгаа юу. Хоёр дахь нь Тагнуулынхан манай Засгийн үед нэг байр бариад байсан тэрийгээ ер нь больсон сурагтай байна уу, эсвэл ер нь төсөв зардал дээр ажил явж байгаа юу. Ер нь цаашдаа ямар хандлагатай энэ дээр байж байгаа вэ. Ийм хоёр асуулт байна.

**Ц.Цолмон:** -Гадаад яам эхлээд хариулъя.

**Б.Ариунсан:** -Нэгдүгээр асуултын хувьд бол гадаадад байгаа Элчин сайдын яамдад ямар нэгэн хөрөнгө оруулалтын асуудал тусгагдаагүй энэ жилийн төсөвт бол. Ер нь бол Гадаад харилцааны яамнаас 2014 онд Их Хурлаас гаргасан шийдвэрийн дагуу зарим орнуудад Элчин сайдын яам, Ерөнхий консулын газар нээхээр ажиллаж байгаа. Энэ дээр бол зөвхөн урсгал зардал тусгагдсан явж байгаа. Тэгэхээр 14 ондоо багтаагаад бид энэ Их Хурлаас баталсан төсвийн хүрээнд багтаагаад энэ Элчин сайдын яам, Ерөнхий консулын газрыг нээх чиглэлээр ажиллах юм.

**С.Батболд :** -Шинээр нээгдэж байгаа Элчин сайдын яам чинь урсгал зардалдаа багтаагаад энэ жил чинь шинээр байгуулагдахаар хэд хэдэн газар ярьсан тийм ээ. Тэгээд тэр юу чинь урсгал зардалдаа багтаагаад хэрвээ үйл ажиллагаа нь ихсэх юм бол тэгээд нэмэгдээд явчих юм уу.

**Б.Ариунсан:** -Үндсэндээ бол байр бол түрээсээр аваад урсгал зардлынхаа хүрээнд багтаагаад явчихна гэж үзэж байгаа. Хоёр дахь асуултыг би сайн сонссонгүй.

**С.Батболд:** -Тийм ээ энэнтэй л холбогдуулж шинээр байр сав авахаар төлөвлөсөн зүйл байсан уу л гэсэн юм. Байхгүй юм байна тийм үү. Судалгаа хийж байгаа юм байна гэж ойлголоо.

**Б.Ариунсан:** -Яахав Германы нэг байрны асуудал байгаа нэгдүгээр давхарынх нь манай Элчин сайдын яам 13 оны төсөвт багтаагаад худалдаад авсан нэг асуудал байдаг юм. Энэ нь бол газар дээр нь Их Хурлын гишүүд бас очиж танилцаад тэр нь хоёрдугаар давхрыг нь манай улс худалдаж авбал зүгээр юм байна гэсэн дүгнэлтэн дээр Их Хурлын гишүүд бас хүрсэн байгаа. Энэ тал дээр бас.

**С.Батболд:** -2014 оны төсөвт бол суулгаагүй байгаа тийм ээ.

**Б.Ариунсан:** -Энэ одоо орж чадаагүй байгаа.

**С.Батболд:** -Ойлголоо.

**Б.Ариунсан:** -Ер нь бол тагнуулын байгууллагын байр газар нь шийдэгдээд баригдаад энэ жил нэг 10 тэрбум төгрөгийн гүйцэтгэлтэй явж байгаа. Гэтэл нөгөө байрлал маань өмнө нь газар олгохдоо Улаанбаатар усны эхний хажуу талд энэ хавьд ер нь газар олгогдохгүй. Ганцхан Тагнуулын ерөнхий газар энд байрлана гэсэн зарчмаар газар олгосон юм билээ. Гэтэл нөгөө байр баригдаад эхлэх явцад хажуу талд нь Дүнжингарав зах баригдаад яг хойд талын хэсэгт нь эргэн тойронд нь манайх бол дээд тал нь 5 давхрын барилга, эргэн тойронд нь битүү 12 давхар орон сууц бариад, битүү орон сууцны хороолол дунд 5 давхар байшин нэг ийм системд орсон.

Нөгөө талаар нь нөгөө барилгынхаа юуны асуудлыг хөрөнгөө шийдэхдээ, нөгөө сум хөгжилт холбооныхоо мэдээллийнхээ гол юмыг нийтлэлгүй шууд явсан. Ийм учраас төсөв гаргаад үзэхээр барилга барьж байгаа хөрөнгөнөөс нь одоогийн байж байгаа манай энэ сувагжуулалтыг шилжүүлэх зардал нь илүү гараад бүр ингээд явчихсан. Тэгээд Засгийн газар дээр танилцуулга хийгдээд өөрөө газартай байж яагаад тийшээ сонголт хийсэн тийм аюулгүй байдал хийхэд яагаад тэр орон сууцны дунд шилжүүлсэн гэдэг яриа ярьж байгаад энэ нь газар дээрээ бол байшингаа өөрийнхөө газар дээр барь гэсэн ийм жишгийг өгөөд энэ жилийн 14 онд суусан үлдэгдэл 13 тэрбум төгрөгийг бол зогсоосон. Тэгээд барьж байгаа барилгыг төрийн өмчийн хороонд шилжүүл гэдэг. Ийм чиг өгөөд ингээд.

**С.Батболд:** -Тодруулъя. Зүгээр энэ байшин дээрээ одоо энэ хуучин байгаа бол шинээр байр барина гэсэн үг байна тийм үү. Энэ газар дээр шинэ байр барь гэсэн тийм шийдэл гарсан байна. Тэгэхдээ бол энэ жилдээ биш дараа дараагийн жилээсээ зураг төсөл нь гарч байгаа юм уу.

**Б.Ариунсан:** -Энэ жилийн орох тэр байрыг борлуулах орлогоо тийшээ шилжүүлээд байраа эхэл гэдэг тийм чиг өгчихөөд байж байгаа.

**Ц.Цолмон:** -Өөр асуулт байна уу. Тэгэхээр саяныхаа асуудлаар ярилцаад саналаа хураагаад явчих. Тэгээд өөр бас зарчмын зөрүүтэй саналууд гурав, дөрөв байгаа. Ерөнхий үг хэлэх үү. За тэг. Би бол ингээд саналууд яах байх гэж бодоод байна шүү дээ. Үг хэлэгдэж байгаа улсууд бол нөгөө зарчмын зөрүүтэй саналуудаа дэвшүүлнэ тэ. Тэгэхээр саяны одоо Одонтуяагийн энэ группын энэ олон хэлсэн асуудлаа шийдчихээд тэгээд дараа ингээд бусад асуудлууддаа ороод явъя. Тэгэхээр саяны томьёоллоо дахиж уншиж дахин санал хураалгая.

1. Монгол Улсын 2014 оны төсвийн тухай хуульд Монгол Улсын төсвийн хөрөнгөөр 14 онд санхүүжүүлэх хөрөнгө оруулалтын төсөл арга хэмжээ барилга байгууламжийн жагсаалтын 18.1.2 дугаарт Гадаад харилцааны сайдын багцын хөрөнгө оруулалтад 2014, 2015 онд хэрэгжүүлэх найман тэрбум төгрөгийн төсөвт өртөгтэй Улаанбаатар дахь Европын холбооны Элчин сайдын яамны барилга гэж нэмэх. 2014 онд 4 тэрбум 500 сая төгрөгийг санхүүжүүлэхээр нэмж тусгах гэсэн ийм санал байна. Тэгэхээр энэ саналыг дэмжиж байгаа гишүүд саналаа өгөх үү. Одоо нөгөө түрүүн утсаар ярьсан гишүүдээс Баярсайхан гишүүн бол дэмжихгүй гэсэн. Отгонбаяр гишүүн, Н.Энхболд гишүүн дэмжсэн байгаа. Орж ирж байгаа саналуудыг дэмжье гээд. Одоогийн энэ байгаа улсуудаа оруулаад ингээд тооцох юм байна. Саяны саналыг Европын холбооны тэрүүгээр санал хураах юм. Европын холбооны барилгад санхүүжилт нэмэх тухай.

**Ж.Энхбаяр:** -Нэгдүгээрт. Төсөвтэй холбоотой намын бүлгийн ажлын хэсгүүд хуралдаж байгаа. Тэрэн дээр нэлээд олон урсгал зардлыг нэмэхгүй. Хөрөнгө оруулалтын өргөн барьсан төсвийн хүрээнд батална. Хэд хэдэн зарчмын зүйл тохироод явж байгаа л даа. Тэгэхээр олон тэрбумын нэмэлт хөрөнгө оруулалт ч нэмэгдэнэ. Урсгал зардал ч нэмэгдэнэ. Бараг хасагдах тооцоонд нэмж бараг 200 гаруй тэрбум төгрөг хасахаар урьдчилан тооцоо хийчихсэн. Аудит дүгнэлт гаргасан. Аудитаас бараг 260, 270 тэрбумын тооцоо ороод ирсэн байгаа шүү дээ. Их Хурлын дарга өгсөн үүргийн дагуу гээд. Төсөвт хөрөнгө нь нэмэгдсэн. Тэвчиж болох зардал шаардлагагүй гэдэг чиглэл 2, 3 хувилбартай гаргасан. Тэгэхээр одоо ингээд санал хураалгахаар нэлээд олон тэрбум гарч ирнэ л дээ. Тэгэхээр эхний ээлжинд зарчмын саналаар ер нь энэ урсгал зардалд хөрөнгө оруулалтыг нэмэх юм уу, нэмэхгүй юм уу Байнгын хороо. Чөлөөтэй нэмээд явуулна гэх юм бол нэг асуудал. Энэ хэвээрээ нэмэхгүй байвал нэг асуудал болгоод явчихмаар байна.

**Ц.Цолмон :** -Тэгэхээр тэр байр сууриа гишүүд санал өгөхдөө хэлээд явах юм.

**Ж.Энхбаяр:** -Тэгэхээр би горимын санал гаргамаар байна. Энэ дээр санал хурааж өгөөч. Ер нь төсвийг одоо оруулах юм бол маш олон санал байна л даа салбаруудаас ирсэн. Тэгээд тус тусад нь хураагдаад өргөн барих тэгээд ажлын хэсгүүд дээр очно, илүү ажил талдаа хүндрэл үүсгэнэ шүү дээ. Тэгээд түрүүний хэлдэг сайд нь Засгийн газрын нэгдмэл саналаас илүү саналууд оруулж ирээд байгаа нь зохистой зүйл биш гэж хэлэх гээд байгаа юм.

**Ц.Цолмон:** -За Энхболд гишүүн.

**З.Энхболд:** -Энэ жилийн төсөв их онцлогтой болж байгаа. Жил бүрийн төсөв дээр ингээд нэг нэмж бичиж ирсэн захиалагч нь давхар нэмсэн ч байдаг юм уу, зураг төсөв мөнгийг үг дуугүй баталж өгөөд яваад байдаг байсан юм. Энэ жил бол тийм юм хийхгүй гээд гурван бүлэг ерөнхийдөө бол ойлголцоод 181 объектыг царцааж байгаа. Учрыг нь олох хүртэл буюу нэгдүгээр улирал дуустал. Хаврын чуулганы эхэнд тодотгол хийхээр төлөвлөж байгаа. Тэрний нийлбэр бол бараг 400 тэрбум болж байгаа. 400 тэрбумыг нэг хэсгийг нь зарцуулж болно. Ихэнх хэсэг нь бол үлдэх ёстой. Тэгээд юунд зарцуулж болох дээр бол бага шиг дүнтэй юман дээр бол санал хурааж болно. Саяынх шиг 8 бол боломжгүй гэдгийг хэлэх хэрэгтэй.

Хоёрдугаарт шалгуураараа байхгүй бол болохгүй. Ирэх жил контор нэмж барихааргүй бүх конторууд хасагдаж байгаа юм. Тэгэхээр ийм төрлийн саналууд бол хураалгах нь бол гишүүний эрх байх. Гэхдээ дэмжихгүй байгаач ээ гэж гишүүдэд уриалж байгаа юм.

Хоёрдугаарт урсгал зардал Ерөнхийлөгчийн тамгын газар 20 хувиар бууруулж оруулж ирсэн төсвөөс 20 хувиар буурч байгаа. Улсын Их Хурал энэ жил гэхэд гадаад, дотоодын томилолтын хэмнэлт, 20-иод хүн цомхтгосон тамгын газраас гээд бас нэг 10 хувийн хэмнэлт гаргаж байгаа. Тэгэхээр энэ буурсан хэмнэлтүүд бол ирэх онд бас хэмнэгдэж таарч байгаа. Ер нь бол төсвийн орлого их байхад цалгиад эхэлсэн энэ хязгаараа бол татахгүй бол болохгүй болж байгаа. Үнэхээр зайлшгүй шаардлагатай сургууль, эмнэлэг, цэцэрлэгээ барихаас биш төрийн байгууллагын тэвчиж болох зардал бас нэг 100 хэдэн тэрбумыг бол хасаж байгаа шүү дээ. Статистикийн даргын ланд круйзер гэх мэтийн юмнуудыг, компьютерууд хасагдаж байгаа. Тэгэхээр бол мөнгө бол алдагдалтай батлагддаг төсөв энэ жил анх удаа эерэгээр батлагдах гээд байгаа. Яагаад гэвэл нөгөө маргаантай төсөв хэтэрсэн, хамгийн багадаа 2 дахин, хамгийн ихдээ 12 дахин хэтэрсэн объектууд байгаа. Тэр бүрийг нэг бүрчлэн үзэх боломж байхгүй учраас аудитын байгууллагуудад гурав, дөрвөн сарын хугацаа өгч байгаа. Энэ хооронд энэ байшингуудыг огт барихгүй гээгүй бөгөөд барьж магадгүй учраас бүх суларсан төсвийн зарцуулашгүй байхыг гишүүдэд уриалж байгаа.

Мэдээж дүнгээрээ бол 4, 5 тэрбум суларна гэдэг бол шинэ объектууд оруулъя гэсэн их хүслийг бол гаргах л байх л даа. Гэхдээ үнэхээр зайлшгүй шаардлагатай зүйлүүдэд бол оруулж болно. Бодлогын Байнгын хороо дэмжиж болно. Гэхдээ энэ контор авто машин урсгал зардлыг болохоор дор хаяж 10 хувиар бууруулах бүх байгууллагуудыг тийм одоо чиглэл байж байгаа. 10 хувиар хасаад л явж байгаа. Тэрэндээ зохицож амьдар гэж байгаа. Үнэхээр одоо 14 онд л ингэж нэг цэгцэлж авахгүй бол үргэлж хугацаанд баригдсаар байгаад Улсын Их Хурал төсөв мэддэгээ болиод удаж байгаа шүү дээ. Захиалагч сайд бас мэдэхээ болиод удаж байгаа. Төсөвчин мэдэж байна, экспертиз мэдэж байна. Зарим тохиолдолд захиалагч оролцож байна.

Нэг давхар байшин барь гэхээр 2 давхар байшин бариад л нэмсэн төсвийг нь бариад ороод ирэхээр Улсын Их Хурал үг дуугүй баталж өгөөд яваад байдаг байсан. Энэ жил энэ мөчөөс эхлээд энэ зогсож байгаа. Бүх бүлгүүд тохиролцсон учраас одоо бол дахин тийм дампуу юм хийхгүй. Барилгын сайдын тушаалыг зөв буруу гэж олон хүн ярьж байгаа. Зарчмын хувьд буруу гэхгүй байгаа. Монгол барилга чинь цалин бага учраас очихгүй, гадаадын барилгачин ажилладаг байсан. Одоо цалин өндөр болсон учраас Монгол барилгачин очиж 30, 40 мянгаараа ажилтай болж байна л даа. Нэгэнт ингэж байгаа тохиолдол бол хуучин 2 цэцэрлэг барьдаг байсан бол одоо нэг цэцэрлэг л барина гэсэн үг. Өртгийг үндсэнд нь 2 дахин өсгөсөн учраас.

Тэгээд Улсын Их Хурал эндээ таарч ажиллах тухай л ярих болохоос биш зах замбараагүй биелэхгүй юм тавиад л тэрэндээ орлого нь хүрэхгүй болоод тодотгол хийгээд байдаг биш. Ингэж нэг шинээр хязгаартай амьдаръя гэдэг зүйл ярьж байгаа. Тэгээд контор биш машин техник биш, хэрвээ урсгал зардлын хэмнэлт гардаг бол 8 хувиар нэмсэн цалингийн нэмэлтийг бас нэг 2 хувиар, 10 хувь ч болгодог юм уу. Ингэж нэмэхийг байгууллага болон салбарууд нь бас зөвшөөрье гэж байгаа юм. Хэмнэж байгаа 400 тэрбумаас дахиад зуугаад тэрбум нь тодотгол ярих үед бүлгүүд ярьж байгаад ажил нь хэвийн яваа төсөв нь хэтрээгүй ажлуудыг Засгийн газар хассан байсныг буцааж оруулах чиглэлээр бас нэмж орж байгаа. 400 гийн 100 нь уже алга болсон гэсэн үг. Энэ мэтээр бол гишүүд санал гаргаад дэмжээд дэмжигдээд явж болно. Гэхдээ үндсэн тохирсон зарчмуудаа л баримтлаарай гэж уриалах гэсэн юм.

**Ц.Цолмон:** -За саналаа хураах уу.

**Ж.Энхбаяр:** -Миний гарсан горимын санал дээр хураагаад өгөөч. Урсгал зардал болон, тоног төхөөрөмж болон шаардлагагүй зүйлийг бол бусдыг хураалгая гээд горимын санал хураагаад өг.

**Ц.Цолмон:** -Үгүй яах вэ Их Хурлын гишүүний саналыг бид нар санал хураалгах ёстой шүү дээ. Тэгээд санал дээрээ өөрсдийнхөө байр суурийг илэрхийлээд явъя гэж бодож байна. Одоо бол тэр нэг Улаанбаатар хотод барих Европын холбооны элчин сайдын яамны барих санхүүжилтийг нэмье гэсэн саналтай гишүүд гараа өргөнө үү. 11-5

Энэ саналыг бол эхний улиралд хийх тодотгол бусад юм уруу ярьж болох байх. Өнөөдөр бол унасан уу. Өнөөдөр уналаа.

Дараагийн санал Дэмбэрэл гишүүн хэлэх үү. Ерөнхий үг хэлэх гэсэн юм уу.

**Д.Дэмбэрэл:** -Энэ холбогдох харьяалагдах байгууллагуудын төсвийг бол ингээд хэлэлцээд саналаа хураагаад явуулчих байх л даа. Зүгээр энэ Аюулгүй байдал, гадаад бодлогын байнгын хороо анхааралдаа авч байгаа юм уу, үгүй юм уу. Энэ Монгол Улсын өр одоогийн төсвийн хуулийг нэг хэлэлцэх явцад хамгийн их анхаарал татсан асуудал болж тавигдаад байгаа шүү дээ. Засгийн газрын оруулж ирсэн тооцоогоор бол өрийг 60 хувьд хүргэе гэж байгаа. 60 хувьд хүргэхгүй юм гэлээ гэхэд ер нь бодит байдлаараа энэ өр ямар байдалтай болж байгаа юм бэ гэж. Энэ татварын байгууллагаас тавьсан өр, улсын өр, төрийн өр.

Гэтэл хувийн хэвшлийн аж ахуйн байгууллагуудын тавьсан өр бас Монголбанкинд гаргасан асар их хэмжээний өр мэдээнд явж байна. Энэ бол бас л Монгол Улсын өр. Хувийн хэвшлээ хасчихаад Монгол Улсын өрийг гаргахгүй шүү дээ. Ингээд бодоод байхаар зарим эдийн засагчдын тооцож гаргаснаар бол нийтдээ бараг 30 их наядын хэмжээний өртэй улс болж байна гэж хэлээд байгаа. Хэрвээ манай улсын өр маань ДНБ манай Улсын хийж бүтээж байгаа ажлаас хавьгүй их давсан өр байж байна гэж үзэж байгаа бол Аюулгүй байдал, гадаад бодлогын байнгын хороо энэ дээр ямар нэгэн дүгнэлт гаргах вэ. Аль эсвэл нүдэн балай, чихэн дүлий ингээд өнгөрөөх үү.

Аль эсвэл Төсвийн байнгын хороо болон Аюулгүй байдлын байнгын хороо энийг шалгаж нягталж үзэх үү энэ маргааныг. Өрийн асуудал бол манай улсын Үндэсний аюулгүй байдлын асуудал л даа. Ийм төвшинд хүрсэн байна гэж яриад байгааг Аюулгүй байдал, гадаад бодлогын байнгын хорооны гишүүд бид юу гэж ойлгох вэ. Энэнтэй холбогдуулаад манай Байнгын хороо жинтэй санал хэлэх ёстой юм биш үү. Энэ тухай асуудлыг авч үзэх ёстой юм биш үү. Харьяалах байгууллагуудын төсвийг бол яах вэ санал хураагаад Төсвийн байнгын хороон дээр нэгтгэгдэнэ биз. Асуулт тавих ёстой болж байгаа юм бол би Байнгын хорооны даргаас асууж байна. Энийг ер нь юу гэж үзэж байна, хэвийн хэмжээнд явж байна гэж үзэх үү. Үндэсний аюулгүй байдлын төвшинд энийг авч үзэх хэмжээнд хүрсэн байна гэх үү.

Аль эсвэл мэдээ гаргаж байгаа асуудал нь метологи аргын хувьд зөрүүтэй байгаагаас наадах чинь шальтай юм байхгүй гэж үзэж байгаа юм уу. Энд л хариу сонсмоор байна.

**Ц.Цолмон:** -Тэгэхээр бас яг өнөөдрийн энэ хэлэлцэж байгаа асуудалтай шууд холбоотой биш юм байна. Гэхдээ Дэмбэрэл гишүүн санал гаргаж байгаа учраас …

**Д.Дэмбэрэл:** -2014 оны төсвийн төслийн тухай та танилцуулсан шүү дээ. Хүний хөгжил сангийн 14 оны төсвийн тухай, Нийгмийн даатгалын 14 оны төсвийн тухай хуулиудын төслүүдийг бид нар хэлэлцүүлж байгаа шүү дээ. Сая та тэгж танилцуулсан шүү дээ. Би энэ хүрээнд ярьж байна шүү дээ.

**Ц.Цолмон :** -Тэгэхээр миний санал бол энэ асуудлыг бас Байнгын хороогоороо хэлэлцье гэвэл ойрын үед Дэмбэрэл гишүүн тавьсан асуултын хариу болгоод тусдаа хэлэлцэж болох юм гэж үзэж байна. Хувийн бодол бол ер нь л бас олон талаас нь авч үзэх ёстой асуудал л даа. Улс орныг бол хурдан түргэн хөгжүүлэх ёстой. Хөрөнгө оруулалт хэрэгтэй байгаа. Тэгэхээр хөрөнгө оруулалтыг бол гадаад, дотоодын хөрөнгө оруулалт, хөрөнгө оруулалтаа бас харьцуулж үзмээр зүйл бол зээл байгаа шүү дээ. Зээл аваад хурдан түргэн хөгжүүлэх үү. Эсвэл бүх юмыг хөрөнгө оруулалтад найдах уу, гээд олон асуудал байгаа. Тэгээд ч бас жишиг янз бүрийн юмыг үзэхэд бол миний хувийн бодлоор бол өнөөдөртөө манай энэ зээлийн асуудал дээр өр бол хугацаа хэтэрсэн зээлийг хэлж байгаа шүү дээ.

Хугацаа хэтэрсэн төлж чадахаа байсан тийм өр бол нэг их байхгүй байна гэж үзэж байгаа. Жилд эртээдийн Ерөнхий сайдын танилцуулснаар бол жилд төлөх ёстой 90 сая хэд ч гэж байлаа он оноороо байгаа. Тэрийгээ төлөөд явж чадаж байгаа учраас яг өнөөдөртөө бол өр гэж хэлэхэд бол хэцүү. Эртээд Их Хурал дээр хэлэлцэхэд ч гэсэн авсан зээлүүдээ л өр гэж яриад байна лээ л дээ. Яг одоо эдийн засгийн утгаараа бол өр биш зээл байж байгаа. Тэр нь одоо бизнесийн болон Засгийн газрын шийдвэрээр хэрэгжиж байгаа болоод байгаа ийм зүйл шүү дээ. Тийм учраас энэ талаас нь ч гэсэн ер нь олон олон талаас нь тэгээд энэ хэмжээ нь үнэхээр одоо улс орны аюулгүй байдалд нөлөөлхүйцээр аюулгүй байдлын асуудал болсон уу, үгүй юу гээд экспертүүд ч хэлэх ёстой.

Гишүүд ч өөрсдийнхөө бодлыг хэлж болно. Энэ утгаараа бол зүгээр тусгайлан хэлэлцэж болох юм. Яг өнөөдөр төсвийн хоёрдугаар хэлэлцүүлэг явж байгаа учраас эд нарын зорилт бол нэмж хасах зүйлүүдээ өгөх тал уруугаа явсан дээр юм уу гэсэн ийм байна. Тэгэхээр Дэмбэрэл гишүүнээс бас буцаагаад асуухад бол энэ асуудлыг бол манай Байнгын хороогоор тусад нь ярья гэвэл болж байна. Миний хувийн бодол бол нэг их улс орны аюулгүй байдлын асуудал болов уу гэсэн хувийн бодол байна. Тэгэхдээ Байнгын хороогоор хэлэлцүүлвэл зохимжтой гэж үзвэл хэлэлцүүлье, цаг завтай.

**Д.Дэмбэрэл:** -Тэр өр зээл хоёрын гаргаж хэлж байгаа томьёолол буруу байгаа юм уу гэж би бодож байна л даа. Яагаад гэвэл төсвийн хууль гэдэг шинэ хуулийг 2013 оны нэг сарын 1-ээс хэрэгжүүлнэ гээд гаргасан хууль байгаа шүү дээ. Төсвийн тогтвортой байдлын тухай хууль гээд хууль гаргасан. Одоо бид нар бол гаргасан хуулийнхаа хүрээнд л юугаа өр зээл гэж үзэх вэ ямар хөрөнгө оруулалтыг өр зээлийн төвшин гэж үзээд Улсын Их Хурал жагсаалтаар оруулж байх ёстой вэ гээд. Тэгэхээр их олон хууль зөрчигдөж байгаа учраас би энийг хэлж байгаа юм л даа. Жишээлэх юм бол 1.5 тэрбумын бондоор хийх гэж байгаа ажил бол жагсаалтаараа орж ирэх ёстой л доо, төсвийн тогтвортой байдлын хуулиар.

Ер нь төсвийн тогтвортой байдлын хуулиар бол энд тавьж байгаа гадаадын хөрөнгө оруулалтын шинжтэй орж ирж байгаа өр зээл бондуудыг өр гэж авч үзэж хэлэлцэж байна гээд тогтсон шүү дээ. Нөгөө талаар төсвийн тогтвортой байдлын хууль, төсвийн хуулиар бол эд нарыг төсвийн хуулиар авч үзэж байна гэж улс бол бодлогоо ингээд тодорхойлоод ингэж явна ийм учраас өрийн асуудлыг бол амаргүй зүйл гэж үзнэ гээд хуульчлаад байхад бол хуулиас нь гадуур тайлбар өгчихөөд Засгийн газар яваад байдаг. Тэр нь зүйтэй юм байна энэ засгийн газрын. Ерөнхий сайдын өгч байгаа тайлбар мөн ч мэргэн тайлбар өгч байх шив дээ гээд яваад байх нь зөв үү. Эд нар бол олон талаас нь асуудлаа ярьж авч үзэх ёстой л гэж бодоод байгаа юм л даа. Жишээлбэл өрөөн дотор тэр манай хувийн хэвшлийнхний өрийг бол тооцох ёстой шүү дээ. Энэ чинь Улсын өр шүү дээ. Монголын тогооноос бид гаргана. Энэ гаргаж байгаа гадаад валют гадагшлах хэмжээгээр манай улсын төсөв санхүүгийн бүх асуудал шийдэгдэнэ, тооцогдоно. Ер нь хуулийнхаа хүрээнд явбал яасан юм. Энэ утгаар нь ярьж байна л даа.

**Ц.Цолмон:** -За Энхбаяр гишүүн.

**Ж.Энхбаяр:** -За энэ асуудалтай холбоотойгоор. Хугацаа хэтэрсэн зээл, хүндэрсэн, найдваргүй зээл гэж байдаг. Мөн хугацаандаа байгаа найдвартай зээл гэж байдаг, хэвийн зээл. Санхүүгийн хэллэгээр бүхэлдээ энэ бол өр төлбөр гэж явдаг. Тэгэхээр Ерөнхий сайдын тэр хэлсэн мэргэжлийн бус үгэн дээр Байнгын хороо бас мэргэжлийн бус тайлбар өгөөд ялангуяа дарга та ийм хариуцлагагүй зүйл бүр ярьж болохгүй. Өр гэдэг бол нэг тусдаа санхүүгийн бие даасан ойлголт. Зээл гэдэг бол бас тусдаа ойлголт. Өр дотор чинь зээл орж байгаа. Тэгэхээр ийм буруу ойлголтыг битгий нийгэмд өгөөч ээ тэгвэл энэ чинь нийгэмд их хортой зүйл болоод байна шүү дээ. Аваад бай, зээл бол өр биш болно гэж авч байтал учир олдоно гэсэн маягаар хандаж болохгүй шүү дээ.

Зөвхөн удахгүй одоо эхний ээлжинд эхний төлбөр 500 сая доллар төлнө шүү дээ, нэг их наяд төгрөг. Гэтэл Монгол Улс маань бүтэн жилээрээ улсынхаа хэмжээнд жилд 1 их наяд гаруй хөрөнгө оруулалт хийж байгаа байхгүй юу. Гэтэл бид нарын нэг жилд төлөх төлбөр чинь нэг их наяд одоо 500 сая доллар буюу ирэх 2 жилийн ханшаа тооцоод үзвэл нэг их наядыг төлөх болчихоод байгаа байхгүй юу. Тийм болохоор энэ өр зээлийн асуудал ялангуяа мэргэжлийн Байнгын хороо дүгнэлт гаргах хэрэгтэй. Засгийн газар нь гаргадаггүй бол Их Хурал өөрөө гаргах хэрэгтэй. Мэргэжлийн байгууллагуудыг эрдэмтэн нарыг татан оролцуулаад энэ өр зээл гэдэг суурь ойлголтуудаа бас Их Хурлын гишүүд нь ч гэсэн хаана хаанаа мэдээд авахгүй бол буруу яриад байж байна. Гадна тал бас ярьж байна шүү дээ. Бид нарыг шоолж байгаа байхгүй юу.

**Ц.Цолмон :** -Дэмбэрэл гишүүн эртээд анхны хэлэлцүүлгээр нэг санал гаргаж байсан шүү дээ. Нөгөө Багахангай дүүргийн аврах гал унтраах ангийн барилгыг 2013 оны тодотголуудаас хасаад тэрийгээ одоо 14 онд оруулъя гэсэн ийм томьёолол байгаа. Тэгэхээр тэрийг одоо санал хураалгая гэсэн ийм саналтай байна. Биш энэ чинь Багахангайнх. Томьёолол байна л даа. Эртээд бол хоёр функттай байдаг.

Хоёрдугаар функт нь бол ийм санал байгаа юм. Урт нэртэй одоо олон удаа уншиж байгаа учраас барилга байгууламжийн жагсаалтын 15.1.1.12-т аврах гал унтраах ангийн барилга Улаанбаатар, Багахангай дүүрэг 500 сая гэснийг Монгол Улсын 13 оны төсвийн тухай хуульд өөрчлөлт оруулах тухай хуулиар хассан 750 сая төгрөгийг нэмж тэгээд тэрбум 250 сая болгох гэсэн ийм санал байгаа юм. Энэ дээр асуулт тайлбар байна уу. Энэ дээр санал хураах уу. Энэ саяны томьёоллыг дэмжиж байгаа гишүүд гараа өргөнө үү. 11-7.

Дараагийн Бурмаа гишүүний санал байгаа. Бурмаа гишүүн тайбларлах уу. Шууд томьёоллоо уншчих уу.

**Р.Бурмаа:** -Тайлбарлачихъя. Түрүүний Гадаад бодлог, аюулгүй байдлын байнгын хорооноос ороод дэмжигдсэн санал юм. Германы Элчин сайдын яамны 2 дугаар давхрынх нь 1.3 тэрбум төгрөгийг дэмжье гээд тэрний 750 сая төгрөг нь болохоор 13 оны тодотголоор дэмжигдсэн. 40 хувийг нь үлдээтэл 550 сая төгрөг нь үлдсэн байгаа юм. Байнгын хорооны 2 тогтоолын өмнө гарсан байгаа. 4 сард болохоор ажлын хэсэг явж үзээд энэ байрыг бол худалдан авах нь зүйтэй энийг бол 2013 оны төсөвт суулгасан байх гээд Засгийн газартаа үүрэг өгсөн юм билээ Байнгын хорооноос. Тэгээд 2013 оны тодотголоор 60 хувь нь орчихсон. Одоо үлдэгдэл 40 хувь байгаа тэр асуудлыг нь оруулж өгнө үү гээд саналын томьёоллыг нь унших уу.

2014 оны төсвийн тухай хуулийн төслийн хавсралт төсвийн хөрөнгөөр 14 онд хэрэгжүүлэх хөрөнгө оруулалтын төсөл арга хэмжээ барилга байгууламжийн жагсаалтын 18 дугаар хэсэг буюу гадаад харилцааны сайдын багцад Берлин дэх Элчин сайдын яаманд байр худалдан авсны үлдэгдэл төлбөрт 550 сая төгрөг гэж нэмэх гэсэн саналыг оруулж байгаа юм дэмжиж өгнө үү. Баярлалаа. Энэ асуудлаар үг хэлэх хүн байна уу. Энэ дээр бас Отгонбаяр гишүүн Дэмбэрэл гишүүн 2 түрүүчийн хуралдаан дээр бас дэмжиж байсан.

**Ц.Цолмон:** -За тэгэхээр саяны томьёоллоор. Томьёоллыг дахиж уншъя. Монгол Улсын төсвийн хөрөнгөөр 14 онд хэрэгжүүлэх хөрөнгө оруулалтын төсөл арга хэмжээ барилга байгууламжийн жагсаалтын 18 дугаар хэсэг буюу Гадаад харилцааны сайдын багцад Берлин дэх Элчин сайдын яаманд байр худалдан авсны үлдэгдэл төлбөрт 550 сая төгрөг гэж нэмэх гэсэн томьёоллыг дэмжиж байгаа гишүүд гараа өргөнө үү. 11-10 дэмжигдлээ.

**Р.Бурмаа :** -Гадаад яам Сангийн яамнаас өмнө санал авсан. Ханшаа бодолцчихсон юм байгаа биз дээ.

**Д.Ганхуяг:** -Ер нь бол ханш 2000 -аар бодсон байгаа евро. Ханш нэмэгдэх юм бол 100 сая төгрөг дутагдана.

**Ц.Цолмон:** -Тэрийг өнөөдөр шийдэхээ больё. Дараагийн нэг томьёолол байгаа. Отгонбаяр гишүүний зарчмын зөрүүтэй санал байна. Монгол Улсын 2014 оны төсвийн тухай хуулийн төслийн хавсралт Монгол Улсын төсвийн хөрөнгөөр 14 онд хэрэгжүүлэх хөрөнгө оруулалтын төсөл арга хэмжээ барилга, байгууламжийн жагсаалтын 22.1.1-д цэргийн албан хаагчдын албан тушаалын 63 айлын орон сууц Улаанбаатар, Баянзүрх дүүрэг 921.2 сая гэснийг 685 саяар нэмэгдүүлж тэрбум 606 сая 200 мянган төгрөг гэсэн ийм томьёолол байна. Энэ дээр бол Отгонбаяр гишүүнээс гадна Ж.Энхбаяр, Сү.Батболд, Д.Дэмбэрэл гишүүд бас нэмэгдэж санал гаргаж байгаа энэ саналыг дэмжиж байгаа гишүүд гараа өргөнө үү. 11-7 дэмжигдлээ.

**Ж.Энхбаяр:** -Музейн барилга мөн тийм ээ. Цэргийн музейн хойд талынх мөн биз дээ.

**Б.Болдбаатар:** -089 дүгээр ангийн хойд талд баригдаж байгаа 63 айлын орон сууц юм байгаа юм.

**Ц.Цолмон :** -Дараагийн нэг томьёолол байна. Улсын Их Хурлын гишүүн З.Энхболдын Завхан аймгийн улиастай суманд байрлах Зэвсэгт хүчний 325 дугаар ангийн албан тушаалын 24 айлын сууц шинээр барихад стандарт зураг төсвөөр газар нь ангийн хашаанд байхаар шийдэгдсэн. Энэнд шаардлагатай байгаа тэрбум 200 сая төгрөгийг тусгая гэсэн ийм санал байна. Энэ саналыг дэмжиж байгаа гишүүд гараа өргөнө үү. 11-10.

**З.Энхболд:** -Би нэг юм нэмээд хэлье. Саяын Энхбаяр гишүүний хураалгадаг санал эд нар бүгдээрээ ангийн хашаанд байдаг, байгууллагын мэдлийн орон сууцнууд байгаа. Тэгээд энэ жилийн Турк улсаас авах тусламжийг хашмал хэв хавтангийн барилга угсралтын үйлдвэрээр авахаар болсон байгаа. Тэгээд тэрүүгээр барихад энэ тэрбум 200 саяас ч гэсэн хэмнэлт гарах ёстой шүү. Өөрсдөө барина. Гаднын компани тендер зарлахгүй. Одоо бусад аймгуудад ангийн хашаан дотор барилга яаж барьдаг шигээ. Та нар бол төсвөө хэтрүүлдэггүй хямд барьдаг учраас урамшуулж ийм юм өгөөд байгаа шүү дээ. Энэ 325 бол 1967 онд баригдсан баракан дотор амьдардаг ямар ч боломжгүй болсон. Би Завханд очихдоо газар дээр нь үзсэн учраас дэмжсэн гишүүдэд баярлалаа. Анх удаа зориулалтын орон сууцтай болох гэж байгаа юм.

**Ц.Цолмон:** -Тэгээд одоо манай энэ Байнгын хорооноос гарч байгаа санал, дүгнэлтийг бол Төсвийн байнгын хороонд хүргүүлнэ. Төсвийн байнгын хороонд манай Байнгын хороог төлөөлж оролцох гишүүн. Болор гишүүн байна уу, болохгүй юу. Хэн байж болохоор байна. Дэмбэрэл гишүүн Байнгын хорооны саналыг Төсвийн байнгын хороонд танилцуулахаар томиллоо.

Тэгээд өнөөдөр хэлэлцэх асуудлаа дууслаа. Ажлын хэсгийнхэнд баярлалаа.

Гишүүд сууж байгаарай. Энийг яах юм бэ. Болор гишүүн ээ түр сууж бай. Нэг санал байна. Энийгээ Отгонбаяр гишүүн танилцуулаад өг дөө. Нэг санал хураалгах шаардлагатай байна.

**Соронзон хальснаас буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА